**Татар телендә гомуми белем бирү оешмаларында укучылар өчен туган (татар) әдәбияттан олимпиада сорауларына җаваплар**

**(мәктәп туры, 2025-2026 уку елы) 8 нче сыйныф**

**Максималь балл – 30 балл**

1. **Теоретик биремгә җавап языгыз (10 балл).**

1. Пейзаж яки психологизм төшенчәсенә билгеләмә бирегез, сез сайлап алган төшенчә әдәби әсәрләрдә ни өчен кулланыла дип уйлыйсыз? (5 балл).

**Пейзаж – француз сүзе, «урын, ил» мәгънәсендә. Матур әдәбият әсәрләрендә жанлы һəм жансыз табигать күренешләрен сурәтләү пейзаж дип атала. Матур әдәбиятта пейзаж вакыйгалар һәм анда катнашучы геройларның хис-кичерешләрен ачуда кулланыла.**

**Пейзажның вазифалары:**

**- вакыйгаларның урынын, вакытын билгелəү;**

**- сюжетка катнашу яки аны үзгəртү;**

**- əсəрне кабул итүгə көйлəү һəм геройларның психологик халəтен ачу;**

**- автор фикерен белдерү.**

**Психологизм – персонажның эчке дөньясын, ягъни хисләрен, фикерләрен, кичерешләрен, теләк-омтылышларын матур әдәбиятның үзенчәлекле алым-чаралары ярдәмендә мөмкин кадәр тулы, җентекле һәм тирән итеп сурәтләүне күздә тоткан төшенчә. Геройларның эчке дөньясын ачуга хезмәт итә торган алымнар берлеге; язучының кеше күңеленә үтеп керү, аның халәт-кичерешен сурәтләү осталыгы.**

2. Үзегез сайлап алган әсәр мисалында әлеге функцияләрне аңлатыгыз (5 балл). **Укучы үзе теләгән әсәр мисалында пейзажның яки психологизмның функцияләрен аңлатырга гына тиеш.**

1. **Әдәби текст белән эш (20 балл).**

Агыла да болыт агыла

Туган-үскән җирләр ягына;

Тәрәзәгә чиртер дә яңгыр,

Нәрсә әйтер туганнарыма?!

Агыла да болыт агыла...

Нәрсә әйтсен: берни белми ул,

Хәбәре юк минем йөрәктән.

Мине бары чылатып үтте

Кукурузлар белән беррәттән...

Нәрсә әйтсен: берни белми ул.

Роман кебек күңелле син, юл!

Азмы синдә гомер уздырдым,

Ничә кием чабата синдә,

Ничә кием итек туздырдым!

Роман кебек күңелле син, юл!

Ә син, яңгыр, искә төшермә

Итегемнең ничек икәнен...

Яланаяк килдем дөньяга,

Шулай гына, бәлки, китәрмен.

Ә син, яңгыр, искә төшермә!

Зират бит ул сабантуй түгел,

Нигә анда киенеп китәргә?

Бу дөньяның бер пар итеген

Нигә юкка әрәм итәргә?

Зират бит ул сабантуй түгел.

Агыла да болыт агыла

Таулар аша Казан ягына;

Тәрәзәгә чиртер дә яңгыр

Нәрсә әйтер туганнарыма?!

...Агыла да болыт агыла... (*Х.Туфан «Агыла да болыт, агыла»*)

1. Шигырьнең лирик героена нинди сыйфатлар хас? (3 балл). **Лирик герой – туган ягын сагынучы, туган ягыннан читтә хәсрәтләнүче кеше. Ул туганнарын, туган җирен сагынып яши. Лирик герой ирексез, хокуксыз, туган ягына кайта алмый, үзенең бу язмышы белән килешкән һ.б.**

2. Шигырьдә нинди хис-кичерешләр сурәтләнә? Ни сәбәпле? (3 балл). **Лирик герой, үзенең хокуксыз, тоткын тормышыннан газапланып, туган ягыннан читтә булуын уйлап, туган җирен, якыннарын сагынып, алар белән күрешеп булмаячагын аңлап хәсрәтләнә**. **Болытның, яңгырның битарафлыгы бу хәсрәтне тагын да көчәйтә.**

3. Әлеге шигырьдә кулланылган образларны табыгыз. Аларга нинди мәгънәләр салынган дип уйлыйсыз? (5 балл). **Болыт, яңгыр, юл, зират, сабантуй образлары. Болыт һәм яңгыр образлары лирик геройның хәсрәтен җиткерергә ярдәм итә, юл аның тормыш юлын символлаштыра, зират һәм сабантуй тормышын, котылгысыз язмышын ачарга ярдәм итә, яшәү – үлем каршылыгы кебек аңлашыла.**

4. Шигырьдә нинди алым кулланылган дип уйлыйсыз? Ни өчен? (5 балл)

**Шигырьдә кабатлау алымы кулланылган. Кабатлау лирик геройның хәсрәтен, хис-кичерешләрен тирәнәйтү, көчәйтү функциясен үти.**

5. Бу шигырьне укыгач, сездә нинди фикерләр туды? Үз фикерләрегезне языгыз (4 балл). **Укучылар үз фикерләрен язарга тиешләр.**