**Татар телендә гомуми белем бирү оешмаларында укучылар өчен туган (татар) әдәбияттан олимпиада сораулары**

**(мәктәп туры, 2025-2026 уку елы) 9 нчы сыйныф**

**Үткәрү вакыты – 150 минут**

**Максималь балл – 35 балл**

1. **Теоретик биремгә җавап языгыз (10 балл).**

1. Сүз сәнгате буларак матур әдәбият. Аңа нинди үзенчәлекләр хас? (5 балл).

2. Татар әдәбияты үзенең үсешендә нинди чорлар кичергән? Әдәбият тарихының чорларга бүленешендәге төп этапларны гына язып куегыз (5 балл).

1. **Әдәби текст белән эш (25 балл).**

Кайгының ни сүз икәнен

Белмәгән сабый бала

Моңая, сагына, күрәсең:

Ал йөзе сарылана.

Әткәсе киткән тарафка,

Юлларга карый-карый,

Шәлләргә төренеп суыкта

Уйланып утыра сабый...

Көз иде... Җирнең шушындый

Күңелсез чагы иде;

Астралар, гөлләр кыраулы,

Каеннар сары иде...

Исән-сау диләр әтисен,

Сугышта йөри диләр...

Аңардан никтер сабыйга

Сәлам-хат китермиләр.

Килә ул зурлар янына

Сурәтле китап сорап, –

Шкафта – кызыл пичәтле

Ниндидер бүтән йозак.

Кайгының ни сүз икәнен

Белмәгән сабый бала!

Ни булды сиңа, гүзәлем,

Йөзләрең сарылана?

Синең дә бардыр, күрәсең,

Әрнүләр, жәлләүләрең:

Яшьләрең юа лабаса

Күзеңнең зәңгәрләрен... (*Х.Туфан «Каеннар сары иде»*)

1. Шигырьнең лирик героена нинди сыйфатлар хас? (3 балл).

2. Шигырьдә нинди хис-кичерешләр сурәтләнә? Ни сәбәпле? (3 балл).

3. Әлеге шигырьдә кулланылган образларны табыгыз. Аларга нинди мәгънәләр салынган дип уйлыйсыз? (5 балл).

4. Шигырьдә нинди тел-сурәтләү чаралары кулланылган, алар нинди функция башкара? (5 балл).

5. Әлеге әсәр лириканың кайсы жанрына карый? Ни өчен? (5 балл).

6. Бу шигырьне укыгач, сездә нинди фикерләр туды? Үз фикерләрегезне язып куегыз (4 балл).